Fristen for kompensation til minkavlerne udløber fredag 1. april, og valget har for minkavlerne stået mellem to forskellige ordninger. Med nedlukningskompensationen vil minkavlerne skulle lukke deres virksomhed permanent, mens dvalekompensationen giver dem økonomisk hjælp og mulighed for igen at holde mink i 2023. Ole Bakke er formand for Nordjyllands Pelsdyravlerforening, men han har valgt nedlukningskompensationen og kommer altså ikke til at starte sin farm op igen, hvis det bliver muligt. - Hele erhvervet er jo lukket ned, så det bliver for tungt at komme i gang igen, siger Ole Bakke. - Det vil være et pionerarbejde, som da man startede med dansk pelsdyravl tilbage i 1930'erne, fortsætter han. Ikke en nem beslutning Beslutningen tog han allerede tilbage i december måned, da regeringen udskød den mulige genopstart af dansk minkavl. - Jeg havde en tom følelse i starten og vidste ikke, hvad jeg så skulle, siger Ole Bakke. Han forsøger nu at lægge det hele bag sig og komme videre. Jagten på en ny fremtid er i hvert fald sat ind.

Opsummering:
Fredag udløber fristen for de nordjyske minkavlere til at søge kompensation fra staten, efter deres minkfarme blev lukket i oktober 2020.